**malpraxis**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu aduc acuzaţii nefondate timpului

mai degrabă cred în vinovăţia spaţiului

cea de-a treia axă

nu mi-o amintesc

voi cere daune

pentru că noi mergem de-o vreme

timp lângă timp

ca şi cum am merge

umăr lângă umăr

paşii nu rămân impregnaţi în spaţiu

iubito

îmi spui

pe pluton nu e soare niciodată

de aceea părem inexistenţi

te voi duce pe venus în luna de miere

îţi promit

apoi ne vom petrece concediile pe uranus

acolo în fiecare dimineaţă se face întuneric

nopţile ard

mă întreb dacă ce-a de-a treia axă nu era

iubirea

\*\*\*

nu putem acorda circumstanțe atenuante timpului

a premeditat întâlnirea noastră târzie

pe axa mileniului trei

ca o renaștere

ar fi oare blasfemie dacă ne-am boteza copii în ape diferite

cei născuți înainte de-a ne cunoaşte

cei zămisliți din metafora care ne leagă

înainte

și după ce

am putea cere daune pentru clipele irosite

pentru cei nenăscuți

pentru zboruri eșuate ori necunoscute

nu știu dacă putem executa silit vinovații

știu însă că pentru cele două milenii

în care ne-am căutat pe fiecare axă a timpului

vom primi bonus o lună de miere

cât tot ce-am pierdut

astfel vom înflori fiecare planetă

cu magnolii albe și flori de crin albastru

liliana trif ioan grigoraș